Quaderns de bitàcola – Full de ruta

1. Què és un quadern de bitàcola?

Els quaderns de bitàcola són una eina d’avaluació continuada que consisteixen en la redacció d’un escrit d’entre 500 i 1000 paraules cada setmana del semestre i que s’envien a l’equip docent en format pdf o Word des del correu institucional. Els quaderns són una activitat opcional que compta el 3 punts sobre 10 de la nota global de l’assignatura.

1. Què s’espera d’un quadern?

L’objectiu principal del quadern és veure com l’alumne es familiaritza amb les lectures, els problemes i els conceptes filosòfics tractats a l’assignatura, així com amb les pràctiques artístiques implicades. En un quadern, s’espera que la lectura dels textos de la setmana serveixin com a catalitzador de reflexions professionals personals. Tot i que es pot apostar per diversos graus de distància del text tractat al quadern, no s’hauria de perdre de vista el vincle amb aquest com a origen i punt de referència.

1. Així, què es pot fer al quadern?

El quadern hauria de ser una mostra del treball amb el text i els problemes que s’hi plantegen. Així, el quadern pot centrar-se en diferents fases d’aquest procés: (1) anàlisi, comprensió de les idees principals i dificultats punts obscurs del text, (2) interpretació, possibles lectures del text, relació amb el context històric, social, filosòfic, (3) relacions amb altres referents que ens suggereixi el text: altres filòsofs, autors, artistes, obres visuals, de teatre, literàries i especialment els implicats en el programa de *recerca situada* (4) avaluació dels punts febles o de contradiccions del text, lectura crítica i objeccions, (5) creació d’una variació o d’un text original (assagístic, literari, poètic) a partir del text i dels conceptes tractats.

1. Quin format/registre cal adoptar?

El ventall de possibles registres és força ampli, sempre tenint en compte el fet que es tracta d’una reflexió que, tot i ser indisciplinada, s’emmarca dins el context de l’acadèmia com a lloc/laboratori de recerca filosòfica i artística i de pensament crític. Així, tot el ventall des de l’assaig literari al registre formal d’article és possible, mentre la forma i l’experimentació quedin justificades i siguin coherents amb contingut de la reflexió. El pensament en imatges i/o sons és benvingut.

1. Alguns referents:

*Diario de Moscú* – Walter Benjamin (Abada, 2015)

*Diarios 1920-1922. Notas autobiográficas 1920-1954* – Bertolt Brecht. (Crítica, 1980)

*Diario filosófico 1950-1973.* – Hannah Arendt (Herder, 2018)